Incidentul a avut loc în centrul Rouen, la 130 de kilometri nord-vest de Paris, în jurul orei locale 6:45.
Într-un comunicat postat pe X, Gerald Darmanin a spus că individul înarmat a fost „neutralizat” și le-a mulțumit ofițerilor pentru „curajul lor”.
„La Rouen, poliţiştii naţionali au neutralizat în această dimineață devreme un individ înarmat care voia în mod evident să dea foc sinagogii din oraş. Îi felicit pentru reacţia şi curajul lor”, a scris pe X ministrul.
Deocamdată, nu este clar cine este individul și nici motivul din spatele atacului său. El era înarmat cu un cuțit și o bară de fier, potrivit autorităților locale.
Primarul din Rouen, Nicolas Mayer-Rossignaol, a spus că întregul oraș este „în stare de șoc” în urma incidentului, precizând că nu sunt alte victime în afară de bărbatul împușcat de poliție.
Potrivit presei franceze, poliția a fost alertată după ce localnicii au văzut fum ridicându-se din sinagogă. Când au ajuns la fața locului, unul dintre ofițeri l-a împușcat pe bărbatul care era înarmat cu un cuțit și o bară de fier.
Incidentul vine pe fondul războiului Israelului în Fâșia Gaza împotriva Hamas, care a generat tensiuni în Franța și în întreaga Europă. Numărul actelor antisemite a crescut în Franța, care are cea mai mare populație evreiască și musulmană din vestul Europei.